runetrust/blame-folketinget-dk huggingface dataset:
Sophie Løhde (V), 2009-11-03:
Lovforslaget indebærer jo desuden, at antallet af prøvebegivenheder bliver reduceret fra 11 til 9, hvilket i sig selv jo frigiver nogle ressourcer til bl.a. øget undervisning og styrket faglig vejledning, hvilket forhåbentlig kan bidrag til at mindske frafaldet på ungdomsuddannelserne.
Per Stig Møller (KF), 2006-05-16:
Det er et meget, meget væsentligt valg, der finder sted, og det er meget vigtigt, at alle er enige om, at den afstemning, som finder sted her i weekenden, også har været fair, og at der ikke er blevet svindlet med den, for det er jo simpelt hen skæbnetimen for Montenegro og forholdet mellem Serbien og Montenegro i fremtiden.
Hans Peter Baadsgaard (S), 2000-02-24:
Det er en rammelov, og den skal jeg ikke knytte ret mange bemærkninger til ud over at understrege vigtigheden af, at der nu indføres et professionsbachelorniveau, og at man med en mellemlang uddannelse også kan få sin uddannelse niveausat i forhold til andre uddannelser, og i særlige tilfælde til uddannelser, man kender i udlandet.
Mette Thiesen (NB), 2022-03-02:
Der er i forbindelse med statsborgerretskonventionen nogle ret groteske eksempler, hvor en, der måske har begået 23 drab i forbindelse med en bandekonflikt, ikke vil kunne få frataget sit statsborgerskab, men hvis vedkommende i forbindelse med en terrorhandling begår et, kan personen godt få det frataget.
Christian Friis Bach (V), 2025-04-03:
Man kan jo se de lovforslag, der allerede ligger i Folketingssalen, om at få solcellerne op på tagene – tilskud til etageejendomme, leasingregler, at få dem ud på vandet, hele spørgsmålet om det, vi også behandler her i Folketinget, der kan sikre, at vi får den grønne energi ud på vandet i højere grad.
Henrik Sass Larsen (S), 2002-05-21:
Og den anden er: Kunne jeg så få måske statsministeren til at erkende - det ved jeg, at statsministeren også hader - at det faktisk ville være bedre for mange af de her ansøgerlande, såfremt de fik de øgede bevillinger, der var afsat i forhold til de her ting, så de derved havde en bedre chance for at blive kvalificeret til at blive optaget i EU?
Rasmus Stoklund (S), 2022-04-26:
Man har etableret en undervisningsportal fra ukrainsk side, sådan at alle de elever, der nu måtte flygte hertil på kort tid, kan fortsætte med at få undervisning på deres eget sprog, og jeg synes da, at vi skal gøre alt, hvad vi kan, for at understøtte dem i, at de så forhåbentlig snart kan komme tilbage til deres hjemland igen.
Anders Samuelsen (NY), 2008-05-22:
Ny Alliance var så ikke til stede dengang - og der er helt konsistens med hensyn til, hvad kulturministeren egentlig oprindelig ville, nemlig en boykot, sammenholdt med, hvad man også ville dengang fra konservativ side, og også med hensyn til Pia Christmas-Møllers udsagn set i forbindelse med familiære forhold, kan man sige, fordi John Christmas-Møller helt tilbage til OL i Berlin var den eneste borgerlige politiker, som talte for boykot på det tidspunkt.
Sofie Carsten Nielsen (RV), 2017-12-12:
Så Dansk Folkeparti og hr. Kristian Thulesen Dahls forslag er et wake up-call til os alle sammen: Går vi med ned ad hans vej, accepterer vi, at menneskerettighederne gælder for nogle, men ikke for andre, og så er det jo grundlæggende ikke menneskerettigheder, og det kommer jeg aldrig nogen sinde til at acceptere.
Rasmus Jarlov (KF), 2010-05-31:
Fra konservativ side vil vi hellere skære lidt ned i tide end at oparbejde en kæmpe statsgæld, og det er glædeligt, at vi nu for første gang i mands minde får bremset den fuldstændig uholdbare vækst, som har gjort, at vi har kæmpestore økonomiske problemer i Danmark.
Lars Løkke Rasmussen (V), 2002-05-03:
Derfor er det et krav - ikke til psykologbehandlingen, men for at kunne opnå tilskud til psykologbehandlingen - at den praktiserende læge henviser til psykologbehandling højst ½ år efter den konkrete traumatiske begivenhed, og det er så dette princip omkring det akutte og 6-måneders-grænsen, som Kristeligt Folkepartis forslag lægger op til et principielt brud med.
Anne Grete Holmsgaard (SF), 2007-02-08:
Så faktisk må man jo sige, det har debatten også meget tydeligt vist, at det her blot er en anden måde at sige på, at Dansk Folkeparti under ingen omstændigheder – under ingen omstændigheder – kan gå med til, at Tyrkiet bliver medlem af EU, lige meget hvad Tyrkiet lever op til.
Ane Halsboe-Jørgensen (S), 2025-10-22:
Dansk Folkeparti, Liberal Alliance og de øvrige borgerlige partier er også enige om at igangsætte en skattereform, der letter skatter og afgifter markant, og her kan man jo så se, at i hvert fald LA har været helt konkrete med at sige, at 58 mia. kr., altså det fulde råderum, skal gå til skattelettelser.
Henning Hyllested (EL), 2014-03-25:
Jeg synes nu nok, at vi i lighed med den daværende trafikminister, Sonja Mikkelsen, dengang var af den opfattelse, at der skulle anskaffes eltog, men det var en beslutning et andet sted, at det skulle der ikke, og da der skulle nye tog til, besluttede vi os til det.
Eva Kjer Hansen (V), 2006-05-17:
Lad mig også fremhæve, at af retssikkerhedsmæssige årsager er der faktisk også grund til, at man skriver, hvad det er for en indsats, man har valgt, og hvordan der bliver fulgt op på den, for at borgeren er sikret den viden og den information om sin situation, som er nødvendig for, at borgeren er ordentligt stillet retssikkerhedsmæssigt.
Helle Sjelle (KF), 2002-02-07:
Derudover vil jeg sige til fru Anne-Marie Meldgaard, at hvad angår de små virksomheder, kan man jo allerede se i dag, at de ikke trækker nær så meget på de her ydelser, som de store virksomheder gør, men det er da noget, vi må tale om og drøfte fremover. Der skal nok også en god dialog mellem AUF-bestyrelsen, de små virksomheder og andre aktører på det felt til, for at man måske kan opnå en mere rimelig ordning for små virksomheder.
Charlotte Dyremose (KF), 2015-01-22:
Men vi er selvfølgelig også nødt til at sikre os, at samfundsøkonomien hænger sammen, at der f.eks. ikke er en overophedning i beskæftigelsen i håndværksfagene, og vi kan ikke vide, hvordan tingene ser ud om 2 år, så derfor er det rigtig fornuftigt med den revision.
Svend Auken (S), 1998-02-17:
Det, som vi rent faktisk prøver at gøre med dette forslag, det, som vi er blevet pålagt af Folketinget at gøre, og som er noget positivt, er, at kommunerne ikke får en pligt til at gøre noget bestemt med hensyn til »Agenda 21«-arbejdet, men til at fortælle borgerne om, hvad de har foretaget sig, og hvis en kommune ingenting har gjort, må den skrive: Her i vores kommune X-købing har vi intet gjort, og så er det det, den skal redegøre for.
Lars Løkke Rasmussen (M), 2025-11-19:
Men jeg vil bare sådan helt generelt sige, at vi afsøger alle tænkelige løsninger, hvilket jo ikke kun handler om at have en bilateral dialog med Bahrain, men altså også om at prøve at gå via lande, som måske er nærmere ved at have en indflydelse i Bahrain end den, vi har.
Villy Søvndal (SF), 2002-11-21:
Det er overskriften. Så kigger man sig omkring i virkeligheden - jeg har godt bemærket, at det synes ordførerne fra regeringspartierne, man skal lade være med - men hvis man nu alligevel kigger sig omkring i virkeligheden, hvad er der så sket derude? Man har beskåret daginstitutionsområdet med sammenlagt ½ mia. kr. Så siger fru Charlotte Dyremose, at det er fint nok, hvis der er færre børn.
Aage Frandsen (SF), 1998-04-24:
Men det skal ikke afholde os fra at give et principielt tilsagn til forslaget, som det ligger. Der er så nogle problemer, som vi skal have løst undervejs, og jeg regner med, at skatteministeren med sit tilsagn vil opregne de forskellige problemer, som skatteministeren ser i forslaget, og at vi på baggrund af disse opregninger og beslutningsforslaget i øvrigt kan nå frem til at skrive en betænkning, hvor vi præciserer nogle ting, som er retningslinjer for det, som skatteministeren måske også i samarbejde med andre ministre skal gå videre med.
Henriette Kjær (KF), 2002-02-27:
Enten taler fru Karen Jespersen mod bedre vidende, og det håber jeg ikke, og hvis ikke vil jeg gerne sikre mig, at den oplysning nu er taget til efterretning, for nu har jeg hørt det flere gange, og jeg har imødegået det, når jeg har hørt det i medierne, og det er ikke korrekt. Den i øvrigt meget uforsonlige tone kan jeg ikke gøre noget ved, selv om jeg dog synes, at en opposition må respektere, at der er kommet en ny regering, der gerne vil gøre tingene på sin måde og har nogle visioner om, hvordan man vil sikre det her område.
Mette Gjerskov (S), 2009-11-12:
Men som jeg har læst forslaget og det, der ligger bag, er der tale om fuldstændig unødvendigt sjusk og hastværk, og det er unødvendigt, når man skal gennemføre EU-regler, som man har haft 2 år til at sætte sig ned og spekulere over ovre i Miljøministeriet.
Manu Sareen (RV), 2011-11-23:
Og det er jo det, som vi også lægger op til i Danmark, og som også står i regeringsgrundlaget, og som ordføreren og jeg rent faktisk skal over og snakke om her om 5 minutter, nemlig: Hvordan kan vi kigge på en styrelseslov i en dansk kontekst for den danske folkekirke?
Karen Hækkerup (S), 2014-05-13:
Og nu var det så, at jeg kunne have ønsket, at hr. Karsten Lauritzen havde været medlem af forligskredsen og havde været der og lyttet til Johan Reimann, da han gennemgik lige præcis tankerne omkring det her og den måde, man i Kriminalforsorgen ser på, hvordan man kan forbedre og styrke indsatsen – fordi vi i dag slipper alt for mange uden at tænke over, hvem der tager over.
Kristian Thulesen Dahl (DF), 1999-11-03:
Når vi generelt har denne positive indgangsvinkel til WTO-forhandlingerne, er det selvfølgelig, fordi vi mener, at Danmark har et dygtigt erhvervsliv, som er konkurrencedygtigt, hvis det får lov - et erhvervsliv, som kan eksportere i langt højere grad, end det gør i dag.
Per Clausen (EL), 2009-05-28:
Jeg vil bare spørge hr. Martin Henriksen, om jeg skal forstå det på den måde, at Dansk Folkeparti nu mener, at der ikke er nogen som helst retssikkerhedsmæssige problemer med EU’s terrorlovgivning, fordi det er lykkedes at få en organisation pillet af listen efter årevis hårdt arbejde, og når denne ene organisation, som åbenbart bekymrer Dansk Folkeparti, er taget af listen, er Dansk Folkeparti fuldstændig sikre på, at der ikke er nogen retssikkerhedsmæssige problemer med EU’s terrorliste fremover.
Lars Barfoed (KF), 2009-10-20:
Derfor er det også, at der er foretaget hele to VVM-undersøgelser; den seneste af dem undersøgte mulighederne for at udvide kapaciteten på den eksisterende Frederikssundsvej som et alternativ til en åbent land-løsning, og undersøgelsen blev foretaget i samarbejde med lokale grønne interesseorganisationer.
Ole Sohn (SF), 2002-02-01:
Vi fik altså virkelig lavet en satsning for at få hele fødekæden inden for det musiske område til at hænge sammen, fordi der ud af det udkrystalliserer sig musikere, som kan gøre sig gældende både nationalt og ikke mindst internationalt og dermed blive en fantastisk indtægtskilde for samfundet - jeg nævner blot Aqua, Brødrene Olsen og den ny Safri Duo - og jeg forstår simpelt hen ikke, hvori pointen, hvori det fremsynede ligger i, at man i finansloven vil skære ned med over 150 mio. kr. på kulturområdet i år.
Finn Sørensen (EL), 2018-11-09:
Jeg fik ikke tilføjet noget, som jeg var meget glad for at hr. Karsten Hønge tog op, nemlig spørgsmålet om nogle skrappere tidsfrister, eller rettere nogle skrappe tidsfrister, for der findes ikke rigtig nogen tidsfrister i sagsbehandlingen, når vi taler om ressourceforløb osv.
Helle Thorning-Schmidt (S), 2014-01-14:
Jeg tror ærlig talt, at det for de mennesker, som også får en mulighed for at vise, hvad de kan, bidrage til et fællesskab, være en del af det, at man løser en opgave, er langt bedre end at sidde derhjemme og ikke være en del af et fællesskab.
Birthe Rønn Hornbech (V), 1999-04-16:
Og så kan fru Pia Kjærsgaard kalde det midlertidigt eller ej. I hvert fald er formuleringen vigtig for mig - og det har jeg også forstået, den er for regeringen - om hele tiden at understrege, at formålet med NATO-aktionen, formålet med denne humanitære indsats, er, at de mennesker skal tilbage til deres land, jo hurtigere jo bedre, og at Milosevic skal sættes på plads, for nu at sige det underdrevet.
Aase D. Madsen (DF), 2001-04-26:
Man er næsten ved at sige, at der kan dannes et flertal uden om regeringen, hvis vi gør det her fornuftigt for at få noget godt igennem, og hvis ikke det bliver tilfældet, er jeg sikker på, som fru Pia Christmas-Møller sagde, at forliget måske ikke rækker så langt, fordi der kan komme en anden regering i løbet af kort tid, og så kan vi måske få endnu mere igennem, end vi kan med den vrangvillige regering, som sidder på ministerbænkene i øjeblikket.
Keld Albrechtsen (EL), 1999-06-16:
Og det er jo unægtelig et ganske rimeligt og forståeligt krav. Hvis det er korrekt, så er situationen altså den, at man nu har placeret sig oven på en tikkende bombe, der jo kan eksplodere i det øjeblik, hvor NATO's ledelse beslutter rent faktisk at sætte afvæbningen i gang, men hvor den kosovaalbanske ledelse, den midlertidige regering og ledelsen i befrielseshæren ikke vil acceptere den afvæbning.
Morten Messerschmidt (DF), 2020-11-11:
På Twitter kunne man den 29. oktober se den østrigske EU-minister, fru Karoline Edtstadler, lægge et billede af sig og den danske minister op, hvoraf det fremgik, at man på det møde, der lige havde været afholdt, havde drøftet EU-migrationspagten og generelt talt om migrationspolitikken og situationen i Europa.
Anne Grete Holmsgaard (SF), 2003-01-09:
Med hensyn til det højradioaktive kræver det selvfølgelig nogle helt særlige beskyttelsesforanstaltninger, men jeg mener, det er vildt overdimensioneret, hvis hr. Dalgaard mener, at der skal militær bevogtning til det lav- og det mellemradioaktive affald.
Elisabeth Arnold (RV), 1999-12-09:
Der er ikke i dag lovgivning, som beskriver efterretningstjenesternes virksomhed, og det ser vi frem til kommer, når PET-kommissionens arbejde er færdigt, og vi får en redegørelse for, hvordan man kan lave en lovgivningsmæssig beskrivelse af efterretningstjenesternes virksomhed.
Kristen Touborg (SF), 2004-02-05:
Sagen er jo, at hvis man tilfører for meget kvælstof, går rug i leje, og så får man en dårlig kornkvalitet og dermed en dårlig brødkvalitet. Mit spørgsmål var sådan set ganske enkelt: Kunne det ikke være en mulighed, at vi gik ud og sagde, at man må tilføre noget mindre kvælstof til de rugmarker?
Ole Stavad (S), 2004-10-26:
Der er vi jo helt vidende om, at der er kommuner i Viborg Amt, som ikke er begejstrede for det på samme måde, som en folkeafstemning i Vejle har besluttet, at de hellere ville have været i den midtjyske region, på samme måde som kommunerne i Roskilde Amt hellere ville have været i hovedstadsregionen.
Line Barfod (EL), 2004-12-14:
Samtidig kunne vi, hvis der kan opnås flertal for det, se på, om vi kunne forbedre den klageadgang, der er, men i hvert fald som minimum sikre, at man har en klageadgang, og så må vi senere se på, om vi kan få den udvidet, så den bliver lige så god som den, man har, hvis man bliver forskelsbehandlet på grund af køn, så man også kan gå til domstolene osv.
Per Bisgaard (V), 2010-04-15:
Folkeskoleloven opridser på tydeligste vis de rammer, der er gældende for folkeskolens virksomhed, og her kan man jo, som det allerede er blevet nævnt, men jeg nævner det igen, i § 1 læse, at skolens virke skal være præget af åndsfrihed, ligeværd og demokrati, hvilket, som undervisningsministeren også meget tydeligt fremhævede, jo betyder, at der er ligestilling mellem mænd og kvinder.
Morten Bødskov (S), 2012-02-22:
Ved en lovændring i 2005, altså under den tidligere regering, blev der indført et gradueret bøde- og sanktionssystem for overtrædelse af de materielle køre-hvile-tids-regler, så bødens størrelse afhænger af den procentvise overskridelse af f.eks. den tilladte køretid.
Keld Albrechtsen (EL), 2003-10-21:
Derfor vil jeg gerne stille det samme spørgsmål til den konservative ordfører, som hr. Torben Hansen for lidt siden stillede til Venstres ordfører: Hvorfor er der ikke en præcis målsætning for reduktion af mængden af giftstoffer i vores grundvand, sådan som der er i direktiverne?
Kristen Touborg (SF), 2007-02-27:
Rådet baserer denne konklusion på, at der allerede i den gældende dyreværnslovgivning er taget højde for de situationer, hvor dyrene lider overlast, samt at der er et tungtvejende modsatrettet hensyn til at udvise respekt over for andre menneskers seksuelle præferencer og en seksuel minoritet.
Lene Espersen (KF), 2008-04-09:
I betænkningen, der indeholder en gennemarbejdet redegørelse for de gældende regler om ytringsfrihed og meddeleret for offentligt ansatte, konkluderede udvalget, at offentligt ansatte har en vidtgående ytringsfrihed, men at der i praksis kunne konstateres en vis usikkerhed blandt de offentligt ansatte og myndighederne om reglernes indhold og rækkevidde.
Morten Messerschmidt (DF), 2005-05-25:
Når statsministeren så siger, at det kun er EUinstitutionerne, der er bundet af det her, så går jeg ud fra, at statsministeren henviser til artikel 111, stk. 2, og der vil jeg sige, at det altså for mig at se er en gummiparagraf, som kan fortolkes i enhver retning: Dette charter yder ikke anvendelsesområde for EU-retten ud over Unionens kompetencer.
Kristen Touborg (SF), 2006-04-27:
Men jeg vil meget gerne kvittere for hr. Thulesen Dahls tilsagn om, at vi ikke skal have en dårligere fødevarekontrol i Danmark, end man har i USA, fordi det er netop det, jeg synes er meget væsentligt: Fødevarekontrollen her i landet er blevet dårligere i indeværende år, men nu har vi fået et kontant tilsagn fra Dansk Folkeparti om, at i de virksomheder, hvor fødevarerne bearbejdes, skal kontrollen forbedres, så vi får den samme fødevaresikkerhed, som forlanges i USA, hvis der skal kunne eksporteres til USA.
Søren Espersen (DF), 2013-04-24:
Er udenrigsministeren ikke et eller andet sted lidt betænkelig ved, at vi poster penge af den her størrelsesorden ud til palæstinenserne, når vi tænker på, hvad Marshallhjælpen satte gang i i Tyskland, i Østrig, i Italien og i øvrigt også i nogle af de lande, som var med til at vinde krigen, og dermed virkelig vendte Europas udvikling og satte gang i det her?
Simon Emil Ammitzbøll (RV), 2007-06-01:
Jeg undrer mig over, at man ikke har ønsket at løse den opgave med hensyn til, hvad der skal ske med de afviste irakiske asylansøgere, som nu fortsat skal sidde og vente i danske asylcentre i stedet for at få en tålelig tilværelse, så længe de skal være i Danmark.
Henriette Kjær (KF), 1999-12-03:
Vi er så lidt i tvivl om, hvorvidt det er et helt nyt genterapiråd, man bør oprette, eller om man kan udvide og styrke de videnskabsetiske komiteer eller Det Etiske Råd, men det kan jeg forstå CD er indstillet på at vi undersøger i udvalget, og så kan vi træffe en god beslutning om, hvor vi får styrket den nødvendige overvågning af genterapiområdet. Så tak til CD for det gode forslag.
Line Barfod (EL), 2011-04-15:
Derfor er det altså nødvendigt, at man ikke umiddelbart bare siger, at så kan man slet ikke gøre noget som helst, men at vi ser på, hvordan vi faktisk kan skabe en praksis, der passer til det, som vi ønsker, sådan at vi fastholder magtens tredeling, som jeg mener er det afgørende, og som fru Karen Klint også var inde på, sådan at regeringen selvfølgelig har ret til at fremsætte lovforslag, men så vi også sikrer, at det normale er, at regeringen sørger for, at der er en ordentlig høringsfrist.
Per Clausen (EL), 2015-03-10:
Men i den brancheaftale, som er lavet her i Danmark, og som indeholder en række gode og fornuftige initiativer, som gør, at anvendelsen af biomasse bliver mere bæredygtig, end hvis man ikke havde gjort det – det er der overhovedet ingen tvivl om – fremgår det jo også meget klart, at når man kommer til de punkter, der handler om kulstofgæld, og hvor lang tid der går, fra noget er brændt af, indtil det er genetableret, så må man ligesom slå lidt ud med armene og benene og sige, at det har vi ikke rigtig styr på; det kan vi måske håbe på at få engang, men vi har det ikke.
Elsebeth Gerner Nielsen (RV), 2006-02-24:
Vi taler om de mest sårbare mennesker overhovedet, mennesker, der har været hængt op i deres arme i dagevis; mennesker, der er blevet pisket; mennesker, der er blevet brændt med strygejern, og alle mulige andre rædsler; mennesker, der simpelt hen er så syge, at det er umuligt for dem at lære noget, herunder dansk.
Gitte Lillelund Bech (V), 2002-03-22:
Og så er mit svar til fru Anne Baastrup med hensyn til de vandrende arbejdstagere: I 1977 var jeg ikke voldsomt gammel, derfor fulgte jeg ikke debatten dengang, men sådan som jeg er orienteret, bygger EU-direktivet jo på, at man har en forventning om, at de vandrende arbejdstagere vandrer hjem igen, og derfor er det naturligt, at deres børn skal kunne stimuleres til at tale sproget.
Lars Løkke Rasmussen (V), 2002-04-03:
Det er nogle forkerte kalkulationer på en indtægt, der skulle flyde af et ejendomssalg, og dermed også nogle forkerte skøn eller nogle skøn, der ikke viser sig at kunne efterleves i praksis, af den afledte driftsøkonomi, der ville følge af den ekspansion, som man havde tilrettelagt i den pågældende kommune.
Margrethe Vestager (RV), 2013-05-21:
Senest prioriterer regeringen jo med forslaget om en togfond til 27½ mia. kr. at virkeliggøre to helt centrale transportpolitiske emner, en elektrificering af hele hovedbanenettet og markante forkortelser i rejsetiden med tog gennem en meget stor del af de danske byer, hvor toget i fremtiden vil kunne være hurtigere end bilen.
Jesper Langballe (DF), 2004-12-17:
Fru Else Theill Sørensen har ret i, at Det Konservative Folkeparti har en hæderværdig status også med hensyn til de tidligere retningslinjer for tildeling af indfødsret, hvor De Konservative stod uden for det rædselsfulde såkaldte kontorcirkulære, som der var parlamentarisk flertal for.
Søren Søndergaard (EL), 2017-04-27:
Jeg er sikker på, at justitsministeren kan bekræfte, at det er helt uforståeligt, hvordan det kunne ske, at oplysninger fra Europol om mistænkte, anholdte i terrorsagen, men også totalt uskyldige bipersoner, blev lagt ud, så der var fuld adgang til det på internettet.
Ole Stavad (S), 2003-04-01:
Vi ved jo, hvor svært det er at nå rundt kontrolmæssigt på det her område, og samtidig skærer ministeren dramatisk på antallet af ansatte, og derefter siger han, at provenutabet er 0 uden at anvise noget som helst sted, hvor de folk, der skal foretage den indsats, skal komme fra.
Troels Lund Poulsen (V), 2004-03-23:
Det, der er forskellen mellem det, som hr. Naser Khader mener, og det, som Venstre mener, er, at vi mener, at man skal gøre det ad frivillighedens vej og sige, at det er i familien, ansvaret ligger, ikke i en lovgivning her fra Christiansborg.
Naser Khader (RV), 2005-03-03:
Jeg vil gerne gentage flere af vores tidligere ordfører fru Elisabeth Arnolds udmærkede argumenter: Vi i Det Radikale Venstre synes, at det er et behersket, velkontrolleret og begrundet forslag, som beskriver, hvordan man kan kontrollere fremtidig forskning og avl i og af genmodificerede og klonede dyr.
Kirsten Jacobsen (FP), 1998-06-25:
Ministeren prøver på at svare udenom ved at lade være med at besvare spørgsmålet og giver nøjagtig den samme forklaring, som han hele tiden har givet, nemlig at vejledningen i nogle tilfælde er mere vidtgående end forvaltningsloven, og så fremsender han i øvrigt alle bekendtgørelserne om vejledningen, men undlader smart nok at medsende forvaltningsloven, så vi selv kunne have gjort det arbejde, vi i grunden bad ministeriet om, nemlig at stille de der regelsæt op over for hinanden.
Ellen Trane Nørby (V), 2017-10-27:
Der skal vi også sikre, at de patienter, der så er tilknyttet en regionsklinik, også oplever den der sammenhæng og kontinuitet og det tilhørsforhold, der er, når man møder den samme læge eller et par enkelte læger i et lægehus igen og igen og derfor også oplever, at de kender en, når man træder ind ad døren, så man ikke behøver at forklare sin sygdomshistorie om og om igen. Det her lovforslag er som sagt bare ét element i at sikre bedre lægedækning i Danmark.